Regulasies vir salonne bekend(Foto: pixabay) Die minister van kleinsakeontwikkeling, Khumbudzo Ntshavheni, het Vrydag die regulasies vir die persoonlikesorgbedryf in die Staatskoerant afgekondig. Die regulasies tree onmiddellik in werking, wat beteken die bedryf mag ná vandag weer sy deure vir die publiek oopgooi. Die regulasies geld vir haarsalonne en barbiere, skoonheidsalonne en tatoeëerateljees in die formele en informele sektor. Dit skep ŉ raamwerk waarbinne die Covid-19-pandemie in die bedryf, wat al langer as 80 dae verbied word om sake te doen, weer mag heropen. Pres. Cyril Ramaphosa het Woensdagaand die aankondiging oor die heropening van die bedrywe gedoen. Hy het toe gesê dit is belangrik om dié bedryf weer op dreef te kry, omdat dit hoofsaaklik vroue in diens neem. “Die afgelope drie maande was veral moeilik vir die miljoene vroue wat as haarkappers, in spa’s, as terapeute en tegnici werk. (Foto: Jake Weirick/Unsplash) “Talle van die ondernemings word deur vroue besit en is ŉ bron van inkomste in die informele sektor. Om dié vroue die nodige steun te gee om finansieel onafhanklik te wees, is veral nou een van die grootste prioriteite,” het Ramaphosa in sy toespraak gesê. Die regulasies stippel streng riglyne uit om die verspreiding van Covid-19, waarvoor 83 325 mense in Suid-Afrika reeds positief getoets het, te verminder. Dit sluit in die skoonmaak van werkstasies voor en ná gebruik, sosiale afstandhandhawing, die daarstel van ontsmettingstasies en die verskaffing van persoonlike beskermingstoerusting soos nodig. Maskers moet ten alle tye gedra word en werkers of saloneienaars ouer as 60, of wat onderliggende siektetoestande het, moet ontmoedig word om te werk. ŉ Register moet ook gehou word van almal wat die perseel besoek, geen gaste word toegelaat nie en geen versnaperinge of drankies mag aan klante bedien word nie.